Statuia ecvestră din centrul municipiului Târgovişte, reprezentându-l pe marele domnitor Mihai Viteazul, a fost vopsită de primăria oraşului asemenea leilor de ipsos montaţi pe porţile bulibaşilor, cu ocazia Zilelor Cetăţii. Situaţia este fără precedent, iar felul în care arată lucrarea de artă este aproape imposibil de descris în termeni eleganţi. Pentru comparaţie, se poate “admira” leul aurit (foto sus), simbol al Kitsch-ului, aflat la intrare în Muzeul bucureştean dedicat prostului gust, realizat de celebrul meşter de pitici din ipsos de la Saftica.

Statuia ecvestră în bronz a lui Mihai Viteazul fost realizată în 2001, de către cunoscutul sculptor Mihai Marcu, la comanda primăriei Târgovişte. Primarul de la acea vreme, Iulian Furcoiu, a supravegheat personal lucrările pentru că îşi dorea ca statuia să devină un reper pentru municipiu. Statuia a fost patinată de artist, printr-un procedeu specific, pentru un bronz închis la culoare. Sculptorul Mihai Marcu nu a fost consultat de Primăria Târgovişte pentru vopsirea statuii în auriu.

Acţiunea autorităţilor poate fi catalogată drept o vandalizare a unei opere artistice, act fără corespondent în România. Recent, Poarta Sărutului, celebra operă a lui Brancuşi din Târgu Jiu, a fost spalată cu jet de apă şi a devenit galbenă, după ce sărurile de fier au ieşit la suprafaţă, dar este vorba despre un alt tip de acţiune fizică asupra unei opere artistice. Statuia târgovişteană pare vopsită cu pensula, nuanţa fiind auriul pe care bunicii îl foloseau la vopsitul sobelor. Nu ştim, la acest moment, cine a avut ideea vandalizării statuii, dar atunci când vom afla vom face tot posibilul să-i dăruim un leu poleit dacă simte nvoia să aibă aproape asemenea “opere de artă”! În ceea ce priveşte statuia domnitorului, aceasta trebuie adusă cât mai rapid la starea iniţială.